Document ID: 32009D0728

KOMISJONI OTSUS,
30. september 2009,
millega ühenduse tunnustust organisatsioonile Polish Register of Shipping pikendatakse määramata tähtajaks
(EMPs kohaldatav tekst)
(2009/728/EÜ)
EUROOPA ÜHENDUSTE KOMISON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 23. aprilli 2009. aasta määrust (EÜ) nr 391/2009 laevade kontrollimise ja ülevaatusega tegelevate organisatsioonide ühiste eeskirjade ja standardite kohta, (1) eriti selle artiklit 15,
ning arvestades järgmist:
(1)
Komisjon andis otsusega 2006/660/EÜ (2) organisatsioonile Polish Register of Shipping piiratud tunnustuse kolmeaastaseks tähtajaks. Selline tunnustus antakse organisatsioonidele, keda tuntakse klassifikatsiooniühingutena, kes vastavad kõigile kriteeriumidele peale nende, mis on sätestatud nõukogu 22. novembri 1994. aasta direktiivi 94/57/EÜ (laevade kontrolli ja ülevaatusega tegelevate organisatsioonide ja veeteede ametite vastavat tegevust käsitlevate ühiste eeskirjade ja standardite kohta) (3) lisa A osa „Üldised miinimumtingimused” punktides 2 ja 3. Tunnustus kehtis ainult Tšehhi Vabariigi, Küprose, Leedu, Malta, Poola ja Slovakkia suhtes.
(2)
Komisjon hindas organisatsiooni Polish Register of Shipping vastavalt direktiivi 94/57/EÜ artikli 11 lõikele 3. Hindamise aluseks olid tulemused, mis Euroopa Meresõiduohutuse Ameti eksperdid said nelja 2007. aastal tehtud kontrollkäiguga vastavalt Euroopa Parlamendi ja nõukogu määruse (EÜ) nr 1406/2002 artikli 2 punkti b alapunktile iii (4). Hindamisest kutsuti osa võtma Tšehhi, Küprose, Leedu, Malta, Poola ja Slovakkia ametiasutusi. Komisjon võttis arvesse ka kahe täiendava kontrollkäigu tulemusi; nimetatud kontrollimised viis läbi Euroopa Meresõiduohutuse Amet aprillis ja mais 2009, et uurida organisatsiooni Polish Register of Shipping tegevust uute laevade konstruktsiooni järelevalve korraldamisel ja jälgida, kuidas Polish Register of Shipping rakendab parandusmeetmeid vastuseks komisjoni läbiviidud hindamisele.
(3)
Kindlakstehtud vigade suhtes on Polish Register of Shipping enamikul juhtudest võtnud kiiresti sobivad ja piisavad parandusmeetmed. Olulisemad puudused on peamiselt seotud oma eeskirjade ja menetluste rakendamisega, eelkõige seoses laevaehitustehaste kontrollimise kvaliteediga ja uute ehitiste kontrollimisega, inspektorite koolituse ja kvalifikatsiooniga ning laevade klassi muutmisega. Organisatsioonil Polish Register of Shipping paluti seepärast võtta täiendavaid parandusmeetmeid. Vaatamata puuduste olulisusele ei nõua need praegu nimetatud organisatsiooni põhisüsteemide ja kontrollimehhanismide üldise kvaliteedi kahtluse alla panemist.
(4)
Vahepeal on jõustunud määrus (EÜ) nr 391/2009. Sellega nähakse ette, et organisatsioonid, kellele määruse jõustumise kuupäevaks oli antud tunnustus vastavalt direktiivile 94/57/EÜ, säilitavad oma tunnustuse. Komisjon uurib neid tunnustusi 17. juuniks 2010, et otsustada, kas piirangud tuleks asendada teiste piirangutega või kõrvaldada.
(5)
Hindamistel ja kontrollkäikudel põhinevast ja komisjoni käsutuses olevast teabest tuleneb, et organisatsioon Polish Register of Shipping üldiselt vastab kõigi tegevuste läbiviimisel ja kõigi laevatüüpide puhul nõuetele ja täidab kohustusi, mis on sätestatud määruses (EÜ) nr 391/2009.
(6)
Toetudes andmetele, mis on avaldatud sadamariigi kontrolli käsitleva vastastikuse mõistmise Pariisi memorandumi osaliste poolt ja milles käsitletakse 2008. aastani teostatud allakirjutanud konventsiooniosaliste kontrolle, on organisatsiooni Polish Register of Shipping väljaantud sertifikaatidega seoses kinnipeetud laevade protsendimäär aastatel 2006-2008 olnud 0,77 % kontrollimiste üldarvust, samas kui tunnustatud organisatsioonide keskmine vastav näitaja oli 0,34 %.
(7)
Ühenduse tunnustus organisatsioonile Polish Register of Shipping peaks pidevuse tagamiseks jõustuma 29. septembril 2009.
(8)
Käesolevas otsuses sätestatud meetmed on kooskõlas määruse (EÜ) nr 391/2009 artikli 12 alusel moodustatud merereostuse vältimise ja meresõiduohutuse komitee (COSS) arvamusega,
ON TEINUD JÄRGMISE OTSUSE:
Artikkel 1
Ühenduse tunnustust organisatsioonile Polish Register of Shipping pikendatakse määramata tähtajaks; pikendus jõustub 29. septembril 2009.
Artikkel 2
Käesolev otsus avaldatakse Euroopa Liidu Teatajas.
Brüssel, 30. september 2009

Labels: 7
8
18
15